આજકાલ સરકાર કરોડો રૂપિયાના ખર્ચે અમદાવાદ ભારતનું પ્રથમ ‘હેરિટેજ સિટી’ બન્યું તેની ઉજવણી કરતા થાકતી નથી. સરકારે વીસ વર્ષ મહેનત કરી એટલે અમદાવાદને આ ઇલકાબ મળ્યો. અમદાવાદનો એક વિસ્તાર તે બાપુનગર. ગાંધી ‘બાપુ’નું નામ ઉજાગર કરવા કોનો આ વિસ્તાર ‘મીની સૌરાષ્ટ્ર’ની સાથે બાપુનગરની ઓળખ પામ્યો. આ વિસ્તારમાં એક પણ હવેલી નથી. થોડાં વર્ષો પહેલાં કાપડની મિલો અહીં ધમધમતી હતી એટલે રોટલાની શોધમાં ગુજરાતના ઘણા વિસ્તારના મજૂરો અહીં ઠલવાયા. મિલો ‘માંદી’ પડી અને હજારો કામદારો બેકાર બન્યા. હવે સુરત પછી હીરા ઘસવામાં બાપુનગર બીજા ક્રમે આવે છે. જો કે હીરાની ચમક ગરીબોની જિંદગી ચમકાવી શકી નથી.